Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: távközlésről szóló 1992. évi LXXII. törvény 8—13. §-ai szerint köt szerződést az előfizetőkkel.
Paragraph Index: 989

5. A vázolt elveken alapuló rendszer informatikai megvalósításához nemcsak az egyszerű, kis számításigényű kapcsolati kódok alkalmazhatók, hanem a korszerű PET-ek (Privacy Enhancing Technologies) eszköztára is, köztük a bioscrypt, a különféle „egyirányú” rejtjelezési technikák, a kulcsletéti rendszerek, a „hitelesítés azonosítás nélkül” technológiák stb. A rendszer járulékos előnye lehetne a korszerű PET-ek gyakorlati alkalmazása egy innovatív környezetben, az információs technológia és az információs önrendelkezés elveinek összehangolása, a PET-ek használatára nevelés. Úgy véljük, az MKM vezetésének törekvéseivel, az általa képviselt elvekkel is összhangban lenne egy olyan korszerű informatikai rendszer kifejlesztése, amely demonstrálná az állami feladatok teljesíthetőségét az egyetemi polgárok alkotmányos jogainak, önrendelkezésének tiszteletben tartása mellett is. A fenti elveknek világosan tükröződniük kell a rendszer tervezőinek és megvalósítóinak szóló feladatok meghatározásában is. Nem lehet csupán „hagyományos”, csak az adatokra, a megbízó közvetlen igényeire alapozott rendszertervet készíteni, alapvető értékként és technikai követelményként kell megfogalmazni az érintett személyek adatvédelmi jogainak tiszteletben tartását.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes